หนี้ครัวเรือนไทยไตรมาส 1 ปรับตัวสูงขึ้นร้อยละ 6.3 สูงสุดในรอบ 9 ไตรมาส พุ่งติดอันดับ 11 ของโลก
สภาพัฒน์เผย หนี้ครัวเรือนไทยไตรมาส 1 ปรับตัวสูงขึ้นร้อยละ 6.3 สูงสุดในรอบ 9 ไตรมาส พุ่งติดอันดับ 11 ของโลกนายทศพร ศิริสัมพันธ์ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ เปิดเผยถึงภาวะสังคมไทยในไตรมาส 2 ปี 2562 ว่า หนี้ครัวเรือน ในไตรมาส 1 เท่ากับ 13 ล้านล้านบาท เพิ่มขึ้นต่อเนื่องร้อยละ 6.3 คิดเป็นสัดส่วนต่อจีดีพีเท่ากับร้อยละ 78.7 สูงสุดใน 9 ไตรมาส โดยขยายตัวต่อเนื่องตั้งแต่กลางปี 2560 เพิ่มขึ้นในอัตราเร่งอย่างต่อเนื่องร้อยละ 10.8 แต่ยังไม่เกินอัตราที่น่าเป็นห่วงที่ร้อยละ 80 ต่อจีดีพี สูงสุดเป็นอันดับ 11 จาก 74 ประเทศทั่วโลก ซึ่งในไตรมาส 2 ยังต้องติดตามอย่างใกล้ชิด เนื่องจากภาพรวมของสินเชื่อของธนาคารพาณิชย์เพื่อการอุปโภคบริโภค หนี้สินส่วนบุคคลยังเติบโตในระดับ ร้อยละ 9.2 โดยยอดค้างสินเชื่อส่วนบุคคลปรับเพิ่มขึ้นร้อยละ 11.3 สูงสุดในรอบ 4 ปี ตั้งแต่ปี 2558, ยอดค้างสินเชื่อเพื่อที่อยู่อาศัย เพิ่มขึ้นร้อยละ 7.8 และยอดค้างสินเชื่อรถยนต์ขยายตัวร้อยละ 10.2สำหรับตัวเลขการจ้างงานลดลงเล็กน้อยที่ร้อยละ 0.3 จากช่วงเดียวกันของปีก่อน โดยผู้มีงานทำภาคเกษตรยังลดลงต่อเนื่องที่ร้อยละ 4 มีสาเหตุจากสภาพอากาศไม่เอื้ออำนวยและปริมาณน้ำไม่เพียงพอต่อกิจกรรมการเกษตร ขณะที่ผู้มีงานทำนอกภาคเกษตรเพิ่มขึ้นร้อยละ 1.5 ซึ่งสาขาที่มีการจ้างงานเพิ่มขึ้นได้แก่ สาขาการขนส่งการเก็บสินค้า การก่อสร้าง การศึกษา และสาขาโรงแรมและภัตตาคาร ส่วนสาขาที่มีการจ้างงานลดลง ได้แก่ สาขาการค้าส่ง/ค้าปลีก และสาขาการผลิต ซึ่งสอดคล้องกับภาคการส่งออกที่หดตัว ส่งผลให้อัตราการว่างงานเท่ากับร้อยละ 0.98 เพิ่มขึ้นใกล้เคียงอัตราร้อยละ 0.92 ในไตรมาสที่ผ่านมา